**Új koncepció a Budavári Evangélikus Egyházközség és az Északi Egyházkerület egyházzenei / kulturális stratégiájában a 2015/16-os orgonaprojekt tükrében.**

A protestáns egyházzene, pontosabban a protestáns egyházi énekek gazdag kincsestára olyan értéket képvisel, mely nem csak az elmúlt néhányszáz év kulturális fejlődésére bírt igen komoly hatással, de a katolikus egyházzene megújulását is befolyásolta a 20. században és folyamatosan még a „világi” zenére is komoly hatással bírt, hisz számtalan nem szigorúan vett egyházzenei művekben csendülnek fel gyönyörű koráljaink. Egy evangélikus főtemplom egyházzenei életében az egyetlen és meghatározó szempont ennek a kincsnek az ápolása, megtartása, terjesztése és a legmagasabb művészi fokon való bemutatása.

Mivel több évszázadot átívelő zenei anyagot prezentálunk nap mint nap istentiszteleti- és zenei alkalmainkon, igen fontosnak tartom, hogy a jelenlegi örömteli fejlesztési lehetőségeinket úgy irányítsuk, hogy az egyházzenei irodalom templomunkban csorbulatlan színességében csendülhessen fel, kompromisszumok nélkül.

További fontos szempontnak tartom az ökuméne jegyében a katolikus egyházzene (francia barokk orgonaszvitek, Mozart templomi szonátái, a francia romantika és a modern kor katolikus egyházzenei kamaraműveinek, orgonakíséretes miséinek) ápolását is.

Jelen lehetőségek ismeretében javaslom a tervezett karzatbontással összekötött „koncertorgona” helyett a széles egyházzenei spektrum megtartása érdekében egy új, historikus barokkorgona megépítését, mely kuriózum lehet diszpozícióját tekintve, valamint a jelenlegi hangszer technikai felújítását a felső karzat megtartásával, erősítve hangzásképét és diszpozícióját a későromantikus protestáns irodalom kívánalmainak megfelelően.

Ha a távlati jövőben mégis nagyobb támogatáshoz jutunk és nem csak a Kulturális Központunkat tudjuk megépíteni, de a koncertorgonánkat is, a meglévő barokk orgonánk egy különleges színfoltot képviselne továbbra is istentiszteleti- és zenei életünkben, azonban a jelenlegi orgonában eszközölt fejlesztések felhasználhatóak lennének a már új hangszer megalkotásában.

Figyelnünk kell azonban a jelenlegi lehetőségeink ismeretében arra is, hogy ne csak a reformációi emlékév rendezvénysorozatában gondolkodjunk, hanem a jövőbe tekintsünk. Az idő rövidsége miatt a kifejtésre most nincs lehetőség, így néhány felvetés felsorolásszerűen:

* mi lehet az erőssége a hangszereinknek?
* milyen egyházzenei aspektus határozza meg őket?
* milyen maximális interpretációs mélységet tudunk előirányozni az egyházzene évszázadokat átölelő spektrumában és nem csak protestáns egyházzenében? (Pl. vn itt egy olyan orgona, amin akár francia barokkot is el lehet játszani, nem csak Bach-ot, míg a Mátyásban csak hangzásbeli kompromisszumokkal a nagy szimfonikus orgonán.)
* egy térben adható elő ugyanazon protestáns korálnak a feldolgozása autentikusan egy barokk és egy romantikus / impresszionista szerző tollából a két hangszeren.
* mi jelent olyan plusszot, amelyet a régió (Budai Vár, Főváros / M.o.) nem képvisel?
* Hogy lehet ezt a legjobban kihasználni, illetve jelenlegi helyzetben jó és átgondolt döntésekkel előkészíteni?
* Milyen hangszer / hangszerek biztosítják a legtágabb kihasználhatóságot a liturgiában ugyanúgy, mint koncerteken?
* a jelenlegi beruházás milyen későbbi lehetőségekbe, tervekbe illeszthető bele?

**A SZÁMOK TÜKRÉBEN** (elnagyolva):

Eredetileg csak az épülő új koncertorgonára bruttó 200 millió forinttal számoltunk (+ karzatbontás). Ennek most csak töredéke áll rendelkezésre, összesen 80 millió Ft, de tökéletesen átgondolt és biztos alapokon nyugvó koncepciót tudunk kidolgozni, mely törekvéseinket nem csorbítják, sőt, gondos felügyelettel és a megalapozott távlati terveinkkel igen sokat tudunk kihozni belőle.

* új, barokk orgona építése: 35-50 millió Ft
* a jelenlegi hangszer felújítása a romantikus egyházzenei irodalom ápolására, kóruskíséretre, kamarazenére: 15-20 millió Ft
* akusztikai és építészeti átalakításokra és reformációi sorozat szervezésére: 10 - 20 millió Ft